**Geneza**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi dacă ne vom stinge cu toţii în morminte

Se va găsi un înger trimis să ne imite.

Va coborî din ceruri un duh în miezul humii

Să tulbure lumina de început a lumii.

Iar noi născuţi anume încetul cu încetul

Vom zăbovi deasupra să-i învăţăm secretul.

Vom trece prin părinţi în candeli de lumină

Să traversăm amurgul ce nu se mai termină.

Icoane lacrimând în umbra-acelei stingeri

Vor invoca să vină din cer un stol de îngeri.

Corăbiile-ntoarse pe mările de rouă

În amfore de miere vor trece lumea nouă.

Căzuţi din pomul vieţii ca fructul de pe ram

Se vor întoarce-n humă urmaşii lui Adam.

Şi-or aştepta în noapte venirea dimineţii

Să vadă cine-i scris pe veci în Cartea Vieţii.